LATVIJAS REPUBLIKAS MINISTRU KABINETS

2019.gada \_\_\_\_\_\_\_\_\_\_\_\_ Noteikumi Nr.

Rīgā (prot. Nr. .§)

**Tahogrāfa inspicēšanas institūcijas (darbnīcas) darbības un uzraudzības un tahogrāfa papildu pārbaudes veikšanas kārtība**

Izdoti saskaņā ar

Ceļu satiksmes likuma

31.1 panta trešo daļu un   
31. 3 panta otro daļu

**I. Vispārīgie jautājumi**

1. Noteikumi nosaka kārtību:

1.1. kādā īsteno tahogrāfa inspicēšanas institūcijas (darbnīcas) (turpmāk- darbnīca) darbību un uzraudzību atbilstoši:

1.1.1. Komisijas 2016.gada 18.marta Īstenošanas Regulai (ES) 2016/799, ar ko īsteno Eiropas Parlamenta un Padomes Regulu (ES) Nr. 165/2014, ar kuru nosaka prasības attiecībā uz tahogrāfu un to komponentu konstrukciju, testēšanu, uzstādīšanu, darbību un remontu;

1.1.2. Eiropas Parlamenta un Padomes 2014.gada 4.februāra Regulai (ES) Nr. 165/2014 par tahogrāfiem autotransportā, ar kuru atceļ Padomes Regulu (EEK) Nr. [3821/85](http://eur-lex.europa.eu/eli/reg/1985/3821/oj/?locale=LV) par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu, (turpmāk - Regula (ES) Nr.165/2014);

1.1.3. Eiropas Parlamenta un Padomes 2006.gada 15.marta Regulai (EK) Nr. 561/2006 ar ko paredz dažu sociālās jomas tiesību aktu saskaņošanu saistībā ar autotransportu, groza Padomes Regulu (EEK) Nr. 3821/85 un Padomes Regulu (EK) Nr. 2135/98 un atceļ Padomes Regulu (EEK) Nr. 3820/85, (turpmāk- Regula (EK) Nr.561/2006).

1.2 kādā darbnīcā veicama tahogrāfa darbības papildu pārbaude un sedzami papildu pārbaudes izdevumi.

2. Šie noteikumi attiecas uz visiem Latvijas Republikā reģistrētiem uzņēmumiem, kuriem ir piešķirtas tiesības vai kuri vēlas iegūt tiesības veikt tahogrāfa inspicēšanu.

3. Darbnīcas darbību uzrauga un akreditē valsts aģentūra “Latvijas Nacionālais akreditācijas birojs” (turpmāk – Akreditācijas institūcija).

4. Noteikumos lietotie termini atbilst Regulai (ES) Nr.165/2014 un Regulai (EK) Nr.561/2006.

5. Inspicēšana ir tahogrāfa aktivizēšana, kalibrēšana vai periodiskā pārbaude.

**II. Tahogrāfu inspicēšanas veikšanas kārtība**

6. Inspicēšanas veikšanai akreditēta darbnīca valsts sabiedrībā ar ierobežotu atbildību “Autotransporta direkcija” (turpmāk - Autotransporta direkcija) attiecīgo jomu reglamentējošos normatīvajos aktos noteiktajā kārtībā saņem personalizētu darbnīcas karti (turpmāk – darbnīcas karte) un nodod to lietošanā attiecīgajam darbiniekam, kurš veiks inspicēšanu.

7. Darbnīca:

7.1. nodrošina tahogrāfu inspicēšanas iekārtu atbilstību noteiktajām prasībām;

7.2. nodrošina tahogrāfu inspicēšanas uzskaiti un dokumentēšanu;

7.3. nodrošina deklarētajās inspicēšanas vietās atbilstošas telpas un teritoriju inspicēšanas veikšanai;

7.4. nodrošina darbnīcas darbinieku periodiskas darba kvalitātes pārbaudes un konstatēto trūkumu novēršanu;

7.5. nodrošina, ka darbnīcas darbinieki pareizi un atbilstoši izmanto tikai savas darbnīcas kartes;

7.6. nodrošina darbnīcas karšu aizsargāšanu un nepieejamību ārpus darbnīcas telpām un teritorijas;

7.7. nodrošina darbnīcas kartes uzrādīšanu amatpersonām pēc to pieprasījuma;

7.8. nodrošina neizmantotās darbnīcas kartes, plombēšanas iekārtas un grāmatvedības uzskaites dokumentu uzglabāšanu drošā vietā;

7.9. nodrošina, ka par pazaudētajām, nozagtajām vai nefunkcionējošajām darbnīcas kartēm nekavējoties tiek ziņots Autotransporta direkcijai;

7.10. nodrošina savlaicīgu iesniegumu un citu dokumentu par darbnīcas kartes nomaiņu vai atjaunināšanu iesniegšanu Autotransporta direkcijai;

7.11. nodrošina darbnīcas karšu atgriešanu Autotransporta direkcijai triju darbdienu laikā gadījumos, kad akreditācija tiek apturēta vai atcelta, vai ja darbinieks, kura lietošanā nodota darbnīcas karte, ir izbeidzis darba tiesiskās attiecības, vai citu iemeslu dēļ karte neatbilst prasībām, uz kuru pamata tiek izsniegta darbnīcas karte;

7.12. nodrošina informācijas sniegšanu pēc Akreditācijas institūcijas kompetento amatpersonu pieprasījuma par veiktajām tahogrāfu inspicēšanām;

7.13. nodrošina informācijas sniegšanu Akreditācijas institūcijai triju darbdienu laikā par darba tiesisko attiecību izbeigšanu ar darbnīcas darbinieku.

7.14. nodrošina, ka darbnīcas darbinieki informē darbnīcu par visiem pārkāpumiem, kas noteikti šo noteikumu 8.punktā;

7.15. nodrošina tiesībsargājošo institūciju informēšanu par šo noteikumu 8.2. - 8.7. apakšpunktā norādītajiem pārkāpumiem inspicēšanas dienā. Paziņojumā norāda transportlīdzekļa reģistrācijas numuru, transportlīdzekļa identifikācijas numuru (VIN numurs), uzņēmuma nosaukumu, uzņēmuma reģistrācijas numuru, adresi, personas, kas nodeva transportlīdzekli darbnīcā, vārdu, uzvārdu un identificēto pārkāpumu;

7.16. veic tahogrāfa inspicēšanu, lai noteiktu, vai ir neatbilstība kādam no šo noteikumu 8.punktā minētajiem nosacījumiem, ja Valsts policijas amatpersona, veicot kontroli uz ceļiem, transportlīdzekli novirza uz darbnīcu papildu pārbaudei.;

7.17. nodarbina atbilstošas kvalifikācijas darbnīcas darbiniekus inspicēšanas veikšanai;

7.18. uzskaita darbnīcas kartes;

7.19. inspicēšanas laikā no tahogrāfa veic datu lejupielādi;

7.20. reģistrē faktus par konstatētajām bojātajām, demontētajām vai neesošajām tahogrāfa plombām.

7.21. veic atzīmi žurnālā par izsniegto sertifikātu un uzstādīšanas plāksnītes izmantošanu;

7.22. izsniedz sertifikātu par nenododamiem datiem, ja datus nevar pārsūtīt no digitālā tahogrāfa;

7.23. nodrošina, ka darbnīcas darbinieks nenodod darbnīcas karti citai personai un neatklāj PIN kodu, kā arī neļauj citai personai izmantot viņa darbnīcas karti;

7.24. nodrošina, ka darbnīcas darbinieka darbnīcas kartes dati tiek regulāri pārsūtīti uz datoru, nodrošinot, ka darbnīcas kartes dati netiek nozaudēti vai nosūtīti trešajām personām;

7.25. nodrošina, ka darbnīcas darbinieks nekavējoties informē darbnīcas vadītāju par darbnīcas kartes nozaudēšanu, zādzību vai nefunkcionēšanu un par to, ja darbnīcas karti izmantoja cita persona;

7.26. nodrošina darbnīcas darbinieka kvalifikācijas paaugstināšanu vismaz reizi divos gados, piedaloties tahogrāfa ražotāju vai to pārstāvju organizētās apmācībās.

8. Darbnīca nodrošina, ka tahogrāfa inspicēšanas procesā darbnīcas darbinieks pārbauda, vai:

8.1. plombas ir neskartas;

8.2. kustības sensora un transportlīdzekļa bloka savienojums atbilst šo noteikumu 1.punktā minēto normatīvo aktu prasībām;

8.3. tahogrāfa savienojumi nav bojāti;

8.4. kustības sensors vai transportlīdzekļa bloka korpuss nav bijis atvērts;

8.5. kustības sensors nav ticis mainīts vai remontēts;

8.6. transportlīdzeklī nav uzstādītas ierīces, kas ietekmē vai var ietekmēt tahogrāfa darbību;

8.7. kopš tahogrāfa pēdējās periodiskās pārbaudes tahogrāfa atmiņā nav reģistrēti notikumi vai tahogrāfa drošības pārkāpumi. Ja šāds notikums vai drošības pārkāpums ir reģistrēts, tas ir papildus jāpārbauda;

8.7.1. pārnesumkārbā uzstādītā kustības sensora dati ir identiski tiem, kas reģistrēti transportlīdzekļa blokā;

8.7.2. informācija uz uzstādīšanas plāksnes atbilst informācijai, kas ievadīta transportlīdzekļa blokā;

8.7.3. kustības sensora sērijas numurs un apstiprinājuma numurs, ja tas norādīts kustības sensora korpusā, ir identisks transportlīdzekļa blokā ievadītajam.

9. Veicot inspicēšanu, darbnīcai ir aizliegts:

9.1. veikt tahogrāfa inspicēšanu pirms datu manipulēšanas ierīču vai iekārtu atvienošanas vai noņemšanas, kas ietekmē kādu no tahogrāfa funkcijām vai kas var ietekmēt tahogrāfa darbību;

9.2. aizvietot kustības sensoru, kas aizsargāts no magnētiskajiem laukiem, ar kustības sensoru, kas nav pasargāts no magnētisko lauku iedarbības.

10. Darbnīcai aizliegts veikt inspicēšanu tās īpašumā vai valdījumā esošajiem transportlīdzekļiem.

**III. Datu uzglabāšana, pārsūtīšana un aizsardzība**

11. Darbnīca uzglabā datus par:

11.1. tahogrāfa aktivizēšanu, kalibrēšanu un periodisko pārbaudi;

11.2. darbnīcas identifikācijas zīmi (numuru);

11.3. darbnīcas darbinieku (vārds, uzvārds, tahogrāfa darbnīcas kartes numurs);

11.4. transportlīdzekļa identifikācijas numuru (VIN numurs);

11.5. transportlīdzekļa reģistrācijas numuru;

11.6. inspicēšanas laikā konstatēto transportlīdzekļa nobraukumu (odometra rādījumu);

11.7. transportlīdzeklī uzstādīto tahogrāfu (identifikācijas numurs);

11.8. periodiskās pārbaudes parametriem (riepu apkārtmēra garums - l, transportlīdzekļa raksturojuma koeficients - w, tahogrāfa konstante - k).

12. Lai saglabātu tahogrāfa ierakstītos datus, darbnīca nodrošina šo datu uzglabāšanu un uzturēšanu, nodrošinot to integritāti un pēc uzņēmuma kartes turētāja rakstveida pieprasījuma izsniedz šos datus.

12.1. Darbnīca nodrošina dokumentācijas par darbnīcas veiktajām tahogrāfu inspicēšanām, identificējot transportlīdzekļus, uzskaiti un glabāšanu vismaz divus gadus.

12.2. Darbnīca nodrošina šo noteikumu 7.15.apakšpunktā minēto paziņojumu uzskaiti un glabāšanu vismaz divus gadus.

13. Darbnīca izsniedz uzņēmuma kartes turētājam izziņu, ja datus nav iespējams iegūt un pārsūtīt no bojāta tahogrāfa. Darbnīcā glabā izziņas kopiju vismaz divus gadus.

14. Darbnīca nodrošina, ka tās darbinieki ievēro datu apstrādes un dokumentu uzglabāšanas noteikumus.

I**V. Transportlīdzekļa nosūtīšana papildu pārbaudei**

17. Tahogrāfa papildu pārbaudi darbnīca veic šo noteikumu 8.punktā noteiktajā kārtībā, pamatojoties uz Valsts policijas amatpersonas lēmumu par transportlīdzekļa nosūtīšanu uz tahogrāfa darbības papildu pārbaudi darbnīcā (1.pielikums).

18. Pēc tahogrāfa papildu pārbaudes darbnīca sniedz atzinumu par tahogrāfa papildu pārbaudes darbnīcā rezultātiem (2.pielikums) un ne vēlāk kā nākamajā darba dienā informē Valsts policiju par tahogrāfa papildu pārbaudes rezultātiem, kā arī nosūta atzinumu uz lēmumā norādīto uzņēmuma kartes vai transportlīdzekļa turētāja elektroniskā pasta adresi.

19. Papildu pārbaudes ietvaros darbnīcas darbinieki noņem no transportlīdzekļa ierīces vai iekārtas, kas ietekmē vai var ietekmēt tahogrāfa pareizu darbību, kuras glabā līdz brīdim, kad Valsts policijas amatpersona tās izņem normatīvajos aktos noteiktajā kārtībā.

20. Uzņēmuma kartes vai transportlīdzekļa turētājam ir aizliegts izmantot transportlīdzekli autopārvadājumu veikšanā līdz tahogrāfa papildu pārbaudei darbnīcā.

21. Darbnīcas izdevumus, kas saistīti ar transportlīdzekļa nosūtīšanu tahogrāfa papildu pārbaudei darbnīcā, sedz uzņēmuma kartes vai transportlīdzekļa turētājs.

**V. Darbnīcu uzraudzība un kontrole**

15. Lai nodrošinātu darbnīcas efektīvu darbību, Akreditācijas institūcija:

15.1. analizē tahogrāfu inspicēšanas darbnīcu darbību, saglabātos datus un darbnīcas veikto iekšējo pārbaužu dokumentus;

15.2. uztur darbnīcām piešķirto plombu numuru sarakstu;

15.3. kontrolē darbnīcu atbilstību šajos noteikumos un citos tiesību aktos noteiktajām prasībām, veic to uzraudzību un novērtēšanu atbilstoši Regulas (ES) Nr.165/2014 24.panta 2. un 3.punktam.

16. Satiksmes ministrija vienu reizi gadā informē Eiropas Komisiju par darbnīcām, kurām ir tiesības veikt inspicēšanu, izsniegtajām darbnīcas kartēm, kā arī piešķirtajiem plombas numuriem.

Ministru prezidents A.K.Kariņš

Satiksmes ministrs T.Linkaits

Iesniedzējs: Satiksmes ministrs T.Linkaits

Vīza: valsts sekretāra p.i. Dž.Innusa